Man rand glo metrobeampte aan oor taxibestuurderLede van die Johannesburgse metropolisie. Foto: Werner Beukes/SAPA Hoofsupt. Wayne Minnaar, ŉ woordvoerder van die metropolisie, sê die 41-jarige man het sy Toyota Corolla van die pad af getrek nadat hy gesien het hoe ŉ metropolisiebeampte ŉ taxibestuurder beboet. Die man het aan die metropolisiebeampte gevra hoekom hy die taxibestuurder beboet. Die beampte het aan hom geantwoord dat hy net sy werk doen aangesien die taxibestuurder nie ŉ permit het nie. “Hy het die metrobeampte gevloek en hom op sy bors geslaan. Die twee het op die grond begin stoei en ŉ ander beampte het tot haar kollega se redding gekom.” Minnaar sê die man is in hegtenis geneem en na die Midrand-polisiestasie geneem. Hy sal binnekort in die Randburg landdroshof verskyn op aanklagte van aanranding. Die metrobeampte het nek- en borsbeserings opgedoen en is in die Milpark-hospitaal opgeneem vir behandeling.